  Майя Бывальцева «П. И. Чайковскийлэн вордӥськем шаераз» литературая фестиваль улсын 28-тӥ куартолэзе Ижкарысь Кузебай Гердлэн синпелетэз дорын удмурт гожъясьёслэсь, Герд нимо премилэн лауреатъёсызлэсь, чеберлыко произведениоссэс лыдӟозы. Со сярысь фестивальлэн «ВКонтатке» мерлыко вотэсысь огиназ ивортэмын. Текстъёсты Удмурт кун университетысь Удмурт кылосбуръя, финно-угроведениея но журналистикая факультетысь студентъёс, Кузебай Герд нимо йӧскалык гимназиысь дышетскисьёс лыдӟозы. Пумиськонэ асьсэос лауреатъёс но ӧтемын: Удмуртиысь калык гожъясь, кылбурчи, публицист Василий Ванюшев, гожъясь, литератураез эскерись, журналист Александр Шкляев Мылкыд карисьёс озьы ик Кузебай Гердлэсь произведениоссэ, асьсэлэсь кылбуръёссэс лыдӟыны быгатозы. Ужрад 18 часын кутскоз. Тодэ вайытом, 23-28 куартолэзе нырысьсэ Удмуртиын «П. И. Чайковскийлэн шаераз» литературая фестиваль ортчоз. Со улсын «Россиысь но СНГ-е пырись кунъёсысь калыкъёслэсь йӧскалык литератураоссэс азинтон» улосвылкуспо конференци, книгаосын ярмарка но мукет ужрадъёс ортчозы. Фестивалез усьтонэ тодмо ӟуч режиссёр, Михалковъёслэн выжыысьтызы потэм Егор Кончаловский вуоз. Тегъёс: Мерлык Ижкар Литература Удмуртия фестиваль удмуртъёс КузебайГерд  